b'\n_START_ARTICLE_\nVatikano radijas\n_START_PARAGRAPH_\nVatikano radijas (lot. Statio Radiophonica Vaticana, it. Radio Vaticana)\xc2\xa0\xe2\x80\x93 oficiali Romos kurijos radijo stotis Vatikane.\n_START_SECTION_\nIstorija\n_START_PARAGRAPH_\n\xc4\xaesteigti radijo stot\xc4\xaf popie\xc5\xbeius Pijus XI nusprend\xc4\x97 tuoj pat po Laterano sutar\xc4\x8di\xc5\xb3 pasira\xc5\xa1ymo. Jau 1929\xc2\xa0m. bir\xc5\xbeelio 11 d., pra\xc4\x97jus keturioms dienoms po pasikeitimo Laterano sutar\xc4\x8di\xc5\xb3 ratifikavimo dokumentais, pats radijo i\xc5\xa1rad\xc4\x97jas Guljelmas Markonis buvo pakviestas \xc4\xaf Vatikan\xc4\x85. Jo vadovaujama bendrov\xc4\x97 ir sumontavo nauj\xc4\x85 stot\xc4\xaf\xc2\xa0\xe2\x80\x93 10 kW si\xc5\xb3stuv\xc4\x85. I\xc5\xa1kilminga Vatikano radijo stoties inauguracija \xc4\xafvyko 1931\xc2\xa0m. vasario 12 d. Po piet\xc5\xb3, 16:49, Pijus XI pasak\xc4\x97 pirm\xc4\x85j\xc4\x85 kalb\xc4\x85 per Vatikano radij\xc4\x85. Joje popie\xc5\xbeius sak\xc4\x97, jog visos \xc5\xbemogaus sukuriamos naujos komunikacijos ir informacijos priemon\xc4\x97s turi tarnauti taip pat ir Gerosios Naujienos skelbimui: \xe2\x80\x9eNoriu, kad radijo\xc2\xa0\xe2\x80\x93 \xc5\xa1io nuostabaus \xc5\xbemogaus darbo rank\xc5\xb3 \xc4\xafrankio pagalba, guod\xc5\xbeiantis ir stiprinantis Petro \xc4\xaep\xc4\x97dinio balsas pasiekt\xc5\xb3 viso pasaulio tikin\xc4\x8diuosius.\xe2\x80\x9c_NEWLINE_Popie\xc5\xbeius Pijus XII netaisydamas patvirtino savo pirmtako pasira\xc5\xa1ytus radijo modernizavimo projektus. 1939\xc2\xa0m. vasar\xc4\x85 buvo pertvarkyta visa radijo stoties \xc4\xafranga, nutiestas ry\xc5\xa1ys su popie\xc5\xbeiaus butu, \xc5\xa0v. Petro bazilika, kitomis Vatikano patalpomis ir \xc4\xafstaigomis. Antrojo pasaulinio karo i\xc5\xa1vakar\xc4\x97se, 1939\xc2\xa0m. rugpj\xc5\xab\xc4\x8dio 24 d., Vatikano radijas i\xc5\xa1 Kastelgandolfo vasaros r\xc5\xabm\xc5\xb3 transliavo Pijaus XII kreipim\xc4\x85si \xc4\xaf valstybi\xc5\xb3 vadovus: \xe2\x80\x9eTaika nieko neprapuldina; visk\xc4\x85 gali su\xc5\xbelugdyti karas\xe2\x80\x9c. Bet popie\xc5\xbeiaus raginimas nebegal\xc4\x97jo paveikti jau nulemtos tolimesni\xc5\xb3 \xc4\xafvyki\xc5\xb3 raidos._NEWLINE_1941\xc2\xa0m. pavasar\xc4\xaf Vatikano radijas transliavo 57 reguliarias laidas per savait\xc4\x99 11 kalb\xc5\xb3, tarp j\xc5\xb3 ir lietuvi\xc5\xb3 kalba. 1948\xc2\xa0m. prad\xc5\xbeioje atsirado naujos programos: latvi\xc5\xb3, rus\xc5\xb3, slov\xc4\x97n\xc5\xb3 kalbomis. 1950\xc2\xa0m.\xc2\xa0\xe2\x80\x93 bulgar\xc5\xb3, kroat\xc5\xb3, baltarusi\xc5\xb3 kalbomis. Trumpabangiame eteryje atsirado iki \xc5\xa1ios dienos naudojamas Vatikano radijo \xc5\xa1aukinys\xc2\xa0\xe2\x80\x93 \xc4\x8dek\xc5\xb3 kompozitoriaus Jano Kunco giesm\xc4\x97s \xe2\x80\x9eChristus vincit\xe2\x80\x9c motyvas._NEWLINE_Daug\xc4\x97jant program\xc5\xb3 skai\xc4\x8diui, teko didinti ir si\xc5\xb3stuv\xc5\xb3 galingum\xc4\x85. Naujiems \xc4\xafrenginiams reik\xc4\x97jo daugiau vietos, tad nuspr\xc4\x99sta pagrindin\xc4\x99 technin\xc4\x99 radijo \xc4\xafrang\xc4\x85 i\xc5\xa1 Vatikano perkelti \xc4\xaf kit\xc4\x85 viet\xc4\x85. Netoli Romos miesto esan\xc4\x8diame 440 ha lauke, priklaususiame \xe2\x80\x9eGermanicum\xc2\xa0\xe2\x80\x93 Hungaricum kolegijai\xe2\x80\x9c, prad\xc4\x97ta statyti nauj\xc4\x85 radijo centr\xc4\x85 \xe2\x80\x9eSanta Maria di Galeria\xe2\x80\x9c. Popie\xc5\xbeius Pijus XII centr\xc4\x85 i\xc5\xa1kilmingai inauguravo 1957\xc2\xa0m. spalio 27 d. Jono XXIII ir Pauliaus VI laikais vykusios pl\xc4\x97tros metu susiformavo dabartin\xc4\x97 Vatikano radijo strukt\xc5\xabra. A\xc5\xa1tuntojo de\xc5\xa1imtme\xc4\x8dio prad\xc5\xbeioje Vatikano radijo redakcijos \xc4\xafsik\xc5\xabr\xc4\x97 Palazzo Pio r\xc5\xabmuose, kurie stovi \xc4\xaf \xc5\xa0v. Petro bazilik\xc4\x85 vedan\xc4\x8dios gatv\xc4\x97s Via della Conciliazione prad\xc5\xbeioje.\n_START_SECTION_\nLietuvi\xc5\xb3 redakcija\n_START_PARAGRAPH_\nVatikano radijo laida lietuvi\xc5\xb3 kalba priklauso pirmajam kalbini\xc5\xb3 laid\xc5\xb3 de\xc5\xa1imtukui. Jos atsiradim\xc4\x85 tuojau po pirmosios TSRS okupacijos paskatino to meto Lietuvos pad\xc4\x97tis. Pagrindinis Vatikano radijo lietuvi\xc5\xa1kos programos sumanytojas ir iniciatorius buvo Marijon\xc5\xb3 vienuolijos vadovas vyskupas Pranci\xc5\xa1kus B\xc5\xab\xc4\x8dys. Oficial\xc5\xb3 pra\xc5\xa1ym\xc4\x85 prad\xc4\x97ti transliuoti radijo laidas lietuvi\xc5\xb3 kalba Vatikanui \xc4\xafteik\xc4\x97 Lietuvos ministras prie \xc5\xa0v. Sosto Stasys Girdvainis. Leidimas gautas 1940\xc2\xa0m. lapkri\xc4\x8dio m\xc4\x97n. ir tuoj pat prad\xc4\x97ta transliuoti laidas. Vatikano radijuje bendradarbiavo: kun. Juozas Vaitkevi\xc4\x8dius, Juozas Beleckas SJ, Lietuvos ministras Italijoje Stasys Lozoraitis._NEWLINE_1941\xc2\xa0m. laidos nutr\xc5\xabko, pokario metais, Romoje atsiradus gana dideliam i\xc5\xa1 Lietuvos pasitraukusi\xc5\xb3 kunig\xc5\xb3 b\xc5\xabriui, Vatikano radijo lietuvi\xc5\xa1ka laida buvo atgaivinta. Transliacijos prasid\xc4\x97jo 1946\xc2\xa0m. bir\xc5\xbeelio 8 d. Iki 1949\xc2\xa0m. pabaigos rengiant radijo laidas bendradarbiavo beveik visi tuo metu prie Lietuvi\xc5\xb3 \xc5\xa0v. Kazimiero Kolegijos susitelk\xc4\x99 kunigai. 1950\xc2\xa0m. \xc4\xaf Vatikano radijo lietuvi\xc5\xb3 skyriaus darb\xc4\x85 \xc4\xafsijung\xc4\x97 kunigas Vytautas Kazlauskas, v\xc4\x97liau tap\xc4\x99s programos ved\xc4\x97ju ir dirb\xc4\x99s radijuje net 38 metus, iki 1988\xc2\xa0m. Susiformavo nuolatin\xc4\x97 redakcija ir pastovesni\xc5\xb3 bendradarbi\xc5\xb3 ratas. 1972\xc2\xa0m. prad\xc4\x97jo eiti \xe2\x80\x9eLietuvos Katalik\xc5\xb3 Ba\xc5\xbeny\xc4\x8dios Kronika\xe2\x80\x9c. Kai tik pirmieji jos numeriai pasiek\xc4\x97 Vakarus, radijo laidose atsirado nauja skiltis\xc2\xa0\xe2\x80\x93 \xe2\x80\x9e\xc5\xbdinios i\xc5\xa1 Vyskupij\xc5\xb3\xe2\x80\x9c. 1972\xe2\x80\x931988\xc2\xa0m. Vatikano radijo laidose buvo perskaityti beveik visi Kronikos numeriai._NEWLINE_Lietuvos Ba\xc5\xbeny\xc4\x8diai atgavus laisv\xc4\x99, prasid\xc4\x97jo normal\xc5\xabs kasdieniai ry\xc5\xa1iai su Ba\xc5\xbeny\xc4\x8dia Lietuvoje, o radijo laida, buvusi persekiojamos Ba\xc5\xbeny\xc4\x8dios pagalbininke jos kovoje u\xc5\xbe i\xc5\xa1likim\xc4\x85, virto informacijos apie popie\xc5\xbei\xc5\xb3, \xc5\xa0vent\xc4\x85j\xc4\xaf Sost\xc4\x85 ir visuotin\xc4\x99 Ba\xc5\xbeny\xc4\x8di\xc4\x85 \xc5\xa1altiniu.'